次韵子瞻渼陂魚
作者：蘇轍
朝代：宋

paragraphs: 渼陂霜落魚可掩，枯芡破盤蒲折劍。
巨斧敲冰已暗知，長叉刺浪那容閃。
鯨孫蛟子誰復惜，朱鬣金鱗漫如染。
邂逅相遭已失津，偶然一掉猶思塹。
嗟君遊宦久羊炙，有似遠行安野店。
得魚未熟口流涎，豈有哀矜自欺僭。
人生飽足百事已，美味那令一朝欠。
少年勿笑貪匕筯，老病行看費針砭。
羊生懸骨空自饑，伯夷食菜有不贍。
清名驚世不益身，何異飲醯徒酷釅。